A csapat 1994-ben debütált a Formula–1-es világbajnokságon. Az évet David Brabham és Roland Ratzenberger versenyzőkkel kezdték meg. A szezonnyitó brazil nagydíj időmérő edzésén messze a mezőny végén teljesített a csapat két pilótája. Brabham az utolsó rajthelyet szerezte meg, Ratzenberger pedig nem ért el a futamon való induláshoz szükséges köridőt, így ő el sem rajtolhatott a viadalon. A következő, csendes óceáni versenyre mind a két autó kvalifikálta magát, azonban ekkor is csak a mezőny végén teljesítettek. A szezon harmadik versenyének időmérőjén, San Marinóban versenyzőjük, az osztrák Ratzenberger kicsúszott a pályáról az egyik kanyarban, majd úgy döntött, hogy megkezd még egy gyors kört. Miután ellenőrizte gyors irányváltásokkal, hogy az autó nem sérült meg, megkezdte következő körét. Az első vezetőszárnya teljes terhelésnél, röviddel a teljes gázzal vehető Villeneuve-kanyarba érkezéskor eltört. Ez az autó irányíthatatlanná válását okozta és az osztrák versenyző már nem tudta elkerülni az ütközést, szinte teljes sebességgel (314,9 km/óra) a betonfalnak csapódott, majd a következő kanyarban megállt. A teljesen összeroncsolódott autóban a pilóta feje természetellenesen félrebicsaklott. Az edzést megállították, a mentőcsapatok pillanatokon belül a helyszínre érkeztek és megkezdték küzdelmüket Ratzenberger életéért, de már nem lehetett segíteni rajta. Az osztrák versenyző szinte azonnal belehalt a csigolya- és koponyatörésébe. Ezt nem sokkal a Maggiore kórházba való szállítása után jelentették be. Ez volt az első haláleset Formula–1-es versenyhétvégén Riccardo Paletti 1982-es Kanadában elszenvedett balesete óta, és Elio de Angelis 1986-os tesztbalesete óta Roland Ratzenberger volt az első, aki Formula–1-es autóban vesztette életét.